钦定古今图书集成/方舆汇编/职方典/第1161卷 > 郧阳府古迹考 府县志合载
## 钦定古今图书集成/方舆汇编/职方典/第1161卷 > 郧阳府古迹考 府县志合载

本府。〈郧县附郭。〉

汉王城　，按《一统志》，在城东一百二十里。葬履坛　，在县西北一百里龙山顶，张、黄二真飞升，遗履而去。后人葬履于坛，有二石道士侍立坛所。

濮王故宫　，去县北一百八十里。唐濮王薨，妃阎氏舍宫建延福寺，即今乾明寺也。

梳妆台　去县东六十里，地名“燎石” ，今称“洗妆台。”

天马山字　在城南一里，下临汉江。相传有白马昼夜出，啮田稻，土人逐之急，即投崖下水中。久之，崖忽崩裂如劈，壁上有“天马山” 三字甚明，马不复见，字至今存。

镇远楼　在府治前。弘治中建。初为谯楼，正德中易今名。

房县

庐陵王城　在县西南门外。唐中宗废为庐陵王，迁房居此，创有“北望崇台。” 今废址存。

废永清县　，去县东一百二十里。本房陵地，后魏分置大洪县，后周改曰“永清。” 宋并入房陵，今属房。

秦城　，去县西南一百二十里。地名秦白，昔人掘地得石，云“秦白起伐楚，屯兵于此。”

熙春楼　今废

围春堂　久废

万寿宫　宋绍兴五年建，久废，碑存。

忠孝里　嘉靖中，知县夏惟宁立坊名，以邑有吉甫之忠、黄香之孝也。

尹吉甫宅　在县南，去庐陵王城一里。

梅来亭　在县北二十里，今名“至喜铺。”

望花台　在县治东

《袁天纲迹　》：去县东北一百里，今高垄尚存。九曲石　，在县城围内，有大石一方，上凿九曲黄河之状，乱后不知石所在。

竹山县

子房城　，在县南一百里，猎者无心至其地。有丹炉铁碁，莫可举，大竹三根，时或垂枝叶扫地。僧道有心往谒，止见草木森然，丹炉仙物，皆不克见。

废上庸城　在县境，本古上庸国。按《一统志》，汉置县，属汉中郡。隋、唐属房州。宋省入竹山城。子坪　城倾圮，基磉犹存，汉王曾寓于此，故名。

登爽亭　宋姚叔勉登临宴乐处，今废。

喜丰亭　宋庆元中建，久废。

鬼田　在县东，有地一顷，不生树木，惟产茅茨。每岁清明日祭而燎之，可卜岁丰歉。燎草尽即丰，多验。

擂鼓台　去县西一百二十里，东西相对，相距三里。世传杨六郎据其西营，筑台以窥敌之虚实。昼则耀兵，恐敌夜悬羊擂鼓，若追击然。遂全师遁去。晓视之，空垒而已。

学古洞　：去县北七十里，洞稍幽邃，其规制像学舍，深阔容众，台凳砚俱石。相传夫子适楚，讲学于此。

竹谿县

北天断剑　，在县西南三十里。相传北帝飞升于此，断剑犹存。

《白云崖　，吕洞宾题诗》，剑画犹存。

保康县

九斤城　，相传古人建城于此。将完，秤土九斤，以为“水土轻” ，遂弃之，基址犹存。

馆驿沟　在县东南二十里。世传前代建驿于此。

郧西县

黄土城　，相传废县遗址。按《一统志》：设县时，掘地得断碑，上有“登云县” 三字。

周恭隐居　，在废上津县北。

朱家寨　，去县西南五里，高山绝顶，路仅可通城墉，基址砖石犹存，雨过辄得残甲铁片、败器、铜铁之属，未知所起。

去思亭　在县东南。知县侯爵有“去思” ，故名。